Jogában áll szeretni

Ruby Saw

Ruby Saw

Jogában áll szeretni
Jogában áll 2. - Novella

© Ruby Saw © Book Dreams Kiadó

Minden jog fenntartva!

Szerkesztő: Fáy Linett

Borítóterv: Zsigmond-Bárdos Melinda

Kép forrása: Freepik

Felelős kiadó: Book Dreams Kiadó

Elérhetőségek: +3620/461-0685

info@bookdreams.hu • www.bookdreams.hu

facebook.com/bookdreamskiado

instagram.com/bookdreamskiado

ISBN E-pub: 978-963-586-100-2

ISBN Mobi: 978-963-586-101-9

Book Dreams Kiadó

2022

Tracklist:

Ruby Saw lejátszási listája:

David Guetta – Shot Me Down (feat. Skylar Grey)
Extreme Music – Bring Me Back To Life

Indila – Love story (Charlyella Remix)
J2 feat. Keeley Bumford – Dreamweaver

Listenbee Feat. Naz Tokio – Save Me

Sia – California Dreamin (DJ Festo Remix)

Dempsey

Egy élet is kevés ahhoz, hogy rájöjj, vajon az a bizonyos lány volt-e az igazi.

Nem vagyok gyakorlott a párkapcsolatokban, mert nem igazán volt benne részem. Leginkább magam miatt. Építettem egy falat, ami mögé bebújtam, és inkább csak jól éreztem magam. Ez természetesen nem jelenti azt, hogy használtam a nőket, voltak próbálkozásaim, de általában mind zátonyra futott. Emögött egy múltbéli botlás van, amit nehezen dolgoztam fel. Nem is azért, mert a nő hazudott, hanem azért, mert én nem láttam meg az igazságot.

A negyven felé közeledve elgondolkodik az ember, merre szeretné terelni az életét. A legtöbben legalábbis, én ilyeneken nem agonizáltam. Volt a munka, meg a szabadidő. A munka általában kitöltötte a szabadidőt, szóval... Valójában nem akartam foglalkozni az életemmel. Minden mást előtérbe helyeztem, csak ne kelljen azon aggódnom, mikor törik össze újra a szívemet. Nyomozóként ez nem is volt olyan nehéz. Egymást követték az ügyek, az akták, még a döglötteket is fellapoztam, csak legyen valami pót cselekvés az életemben.

Aztán történt valami.

Mondják, akkor talál rád, amikor nem is számítasz rá. Majd akkor jön, ha lemondasz róla. Nem hiszek a véletlenekben, racionálisan gondolkodom, ám akkor valami megmozdult bennem. A lelkem megpöckölte a vérnyomásomat, felgyorsította a szívverésemet, elnyomta a józan eszemet, és nagyra nyitotta a szememet, hogy végre lássak, ne csak nézzek.

Shasta derült égből pottyant szó szerint a karomba, és akkor egy hetedik érzék azt súgta: ne engedd el! Mint mondtam, nem hiszek az ilyen dolgokban, nyomozó vagyok, a tények érdekelnek, de ez a pillanat, ő teljesen más volt.

A barátaimmal mentem szórakozni, kicsit kikapcsolni, de a buli közepén eltűntek, én pedig lázasan kerestem őket, aztán valami teljesen másra akadtam Miami egyik zsúfolt szórakozóhelyén. Olyan elesettnek tűnt, a szemeiben fájdalom és csalódottság égett, hiába is próbálta pocsék humorával leplezni. Megérzem az ilyet, munkámból adódóan is. És talán először pont ezért éreztem azt, hogy nem hagyhatom egyedül. Nem mondta ki, de segítségre volt szüksége, és talán nekem is.

Végül megtörtént az, aminek egy ilyen helyzetben végképp nem kellett volna, de valahogy nem bírtam megálljt parancsolni magamnak. Shasta őrülten vonzott magához, és mint kiderült, én is vonzottam őt. Fantasztikus éjszaka volt, amit egy darabig nem is bántam, de ahogy reggel magamhoz tértem, már nem volt semmilyen rózsaszín felhő körülöttem. Felszállt, eloszlott, csak az égető lelkiismeret-furdalás maradt helyette.

Békésen szuszogott mellettem, engem pedig mardosott a bűntudat, hogy tehettem ezt meg vele csak így, mintha semmit sem számított volna. Ahogy néztem őt ez az érzés egyre erősebb lett. Szó nélkül távoztam a szép külvárosi házból, annyira szégyelltem magam, hogy egy üzenetet sem hagytam, semmit se. Ki akartam törölni magam az életéből, mintha ez meg sem történt volna.